《送徐履之倅南昌》
宋代·范浚

春山罨画春江平，江头春船椎鼓声。钟陵别乘唤帆席，笑看猎猎风摇旌。

明朝太末经行处，悬愁望断烟绵树。劳劳樯燕亦留君，且共推蓬话情素。

钟陵地雄古名都，美官况复称题舆。看君逸足展夷路，逐电追风万里馀。

前知按部劳绥抚，箳篂行湿西山雨。君家孺子有遗台，试向东湖聊讯古。

兰阴新漉酒吹醅，更折江花劝引杯。圣代兴廉访良吏，迟君却抱鹤书回。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。